Nyílászáró Felújítási Pályázati Kiírás

Magánszemélyek Részére

**2024**

Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága (*a továbbiakban: Bizottság*) a magánszemélyeknek nyújtható visszatérítendő kamatmentes és vissza nem térítendő **nyílászáró-felújítási** támogatásról szóló **46/2015. (XII. 18.)** önkormányzati rendelet által biztosított jogkörében eljárva – pályázatot ír kiaz Erzsébetváros közigazgatási területén lévő társasházakban és lakásfenntartó szövetkezeti házakban és többségben lakás rendeltetésű ingatlanokban (*a továbbiakban: társasházak*) meglévő lakások **nyílászáróinak** felújításához az Erzsébetvárosban a kérelemmel érintett lakóingatlanba **állandó lakcímmel** bejelentett magánszemélyek támogatására.

**I.**

**Rendelkezésre álló pénzügyi keret**

**A Budapest Főváros VII. Kerület Erzsébetváros Önkormányzata Képviselő-testületének Budapest Főváros VII. Kerület Erzsébetváros Önkormányzata 2024. évi átmeneti költségvetésről szóló 35/2023. (XII. 06.) számú rendelete szerint 2024. évben a vissza nem térítendő támogatás (a továbbiakban: támogatás) folyósítására rendelkezésre álló forrás összesen: 100 millió forint.**

**II.**

**A pályázat célja**

A pályázat célja, hogy Erzsébetvárosban a kérelemmel érintett lakóingatlanba **állandó lakcímmel** bejelentett magánszemélyek (*a továbbiakban: Pályázó*) részére az épített környezet funkcióiból, használatából eredő káros környezeti hatásokat csillapítsa, különösen a**zajártalmat** a homlokzati ablakok utólagos hangszigetelésével, cseréjével, egyúttal az ablakok **hőszigetelő** képességét növelje, ami által a pályázó energia költséget takaríthat meg, továbbá az eredeti **építészeti karakter védelme** és megőrzése.

Felhívjuk a Pályázók figyelmét, hogy **a** **pályázat** **keretén** **belül** **műanyag nyílászáró kizárólag a közterületről nem látható homlokzatokon megengedett az épület karakterének figyelembe vételével az eredeti nyílászárók osztásával és színezésével megegyező módon helyezhető el. A védelem alatt álló épület (műemléki védelem, fővárosi, vagy helyi védett épület) esetén műanyag nyílászáró a belső udvari homlokzatokon sem megengedett! Védett épület esetén amennyiben a hatályos jogszabályok értelmében a nyílászáró felújítása/cseréje engedélyhez vagy bejelentéshez kötött építési tevékenységnek minősül, úgy annak beszerzése a Pályázó kötelessége a kivitelezési munka megkezdése előtt.**

**III.**

**Támogatás mértéke és módja**

1. A felújítási munkáknál a támogatás odaítélésénél figyelembe vehető fontossági sorrend, melytől a helyszíni szemlén tapasztaltak alapján az értékelést végző Főépítészi és Vagyongazdálkodási Iroda (*a továbbiakban: Iroda*) mint szakiroda eltérhet:
   1. az ablakok **hőszigetelő** **képességének növelése**, ami által a Pályázó energia költséget takaríthat meg;
   2. az eredeti **építészeti karakter védelme** és megőrzése.

**A Bizottsági döntés előkészítése során a nyílászárók kialakítása-, osztása-, színe Főépítészi vélemény alapján - az érintett homlokzati megjelenés figyelembe vételével - kerül megállapításra, mely az eredeti kialakítástól-, osztástól-, színtől eltérhet.**

1. Műszakilag elkülöníthető, még meg nem kezdett munkákkal lehet pályázni. 1 naptári évben 1 magánszemély 1 ingatlannal nyújthat be pályázatot ebben a kategóriában.

1 ingatlan 1 naptári évben 1 alkalommal lehet érintett a pályázatban.

1. A jelen pályázati felhívásra való jelentkezés nem zárja ki az Önkormányzat, illetve a Fővárosi Önkormányzat által meghirdetett egyéb pályázaton való részvételt.
2. A támogatás odaítélésének ill. **kifizetésének** feltétele, hogy a felújított ill. új nyílászáró, a felújítási munka eredményeként korszerűsödjön.
3. **A támogatás formája vissza nem térítendő támogatás, amelyet a munka elvégzését követően a benyújtott elszámolás alapján utófinanszírozás keretén belül – a támogatási szerződésben foglaltak szerint – folyósíthat az Önkormányzat a Pályázó részére.**
4. A ténylegesen kifizethető támogatás mértéke

fa nyílászáró esetén: nem lehet több a Bizottság által megítélt összegnél, sem az elszámolás során benyújtott számla összegének 60%-ánál;

műanyag nyílászáró esetén: nem lehet több a Bizottság által megítélt összegnél, sem az elszámolás során benyújtott számla összegének 40%-ánál;

1. Az egy lakásra jutó támogatás mértéke 1 évben maximum 2.000.000 Ft, azaz kettőmillió forint, de fa nyílászáró esetén; legfeljebb a számlával igazolt bekerülési költség 60%-a, illetve

műanyag nyílászáró esetén legfeljebb a számlával igazolt bekerülési költség 40%-a lehet.

A támogatás nyílászárónként nem lehet több az I. – IV. táblázatokban foglaltaknál:

**Fa nyílászáró (ablak) esetén:**

1. táblázat

|  |  |  |  |
| --- | --- | --- | --- |
| **I.** | **Pályázott munka** | **Külső térrel érintkező ablakok és üvegfalak esetén** | |
| **4,00 m2 és az alatti** nyílászárók esetén adható támogatás nyílászárónként | **4,00 m2 feletti nyílászárók** esetén adható támogatás nyílászárónként |
| a. | b. |
| 1. | a meglévő nyílászáró tokjának és külső szárnyainak felújítása mellett a belső oldali ablakszárnyak hő- és hangszigetelő üvegezése | 150.000,- Ft, azaz százötvenezer forint | 200.000,- Ft, azaz kettőszázezer forint |
| 2. | az eredeti ablakosztással megegyező új hő-, és hangszigetelt nyílászáró beépítése megmaradó felújított tokszerkezetbe, vagy helyreállított falszerkezetbe | 280.000,- Ft, azaz kettőszáznyolcvanezer forint | 380.000,- Ft, azaz háromszáznyolcvanezer forint |

**Fa nyílászáró (ajtó) esetén:**

1. táblázat

|  |  |  |  |
| --- | --- | --- | --- |
| **II.** | **Pályázott munka** | **Külső térrel érintkező ajtók és erkélyajtók esetén** | |
| **Egyszárnyú ajtók esetén** adható támogatás nyílászárónként | **Kétszárnyú ajtók esetén** adható támogatás nyílászárónként |
| a. | b. |
| 1. | a meglévő valamennyi ajtószárny lapjának teljes felújítása, valamint hő- és hangszigetelő üvegezése, tok felújítása | 150.000,- Ft, azaz  százötvenezer forint | 200.000,- Ft, azaz  Kettőszázezer Forint |
| 2. | új hő-, és hangszigetelt szárny beépítése (tok cseréjével vagy meglévő felújításával), vagy új ajtó beépítése | 280.000,- Ft, azaz  kettőszáznyolcvanezer forint | 380.000,- Ft, azaz  háromszáznyolcvanezer forint |

**Műanyag nyílászáró (ablak) esetén:**

III. táblázat

|  |  |  |  |
| --- | --- | --- | --- |
| **I.** | **Pályázott munka** | **Külső térrel érintkező ablakok és üvegfalak esetén** | |
| **4,00 m2 és az alatti** nyílászárók esetén adható támogatás nyílászárónként | **4,00 m2 feletti nyílászárók** esetén adható támogatás nyílászárónként |
| a. | b. |
| 2. | az eredeti ablakosztással megegyező új hő-, és hangszigetelt nyílászáró beépítése megmaradó felújított tokszerkezetbe, vagy helyreállított falszerkezetbe | 160.000,- Ft, azaz százhatvanezer forint | 220.000,- Ft, azaz kettőszázhúszezer forint |

**Műanyag nyílászáró (ajtó) esetén:**

IV. táblázat

|  |  |  |  |
| --- | --- | --- | --- |
| **II.** | **Pályázott munka** | **Külső térrel érintkező ajtók és erkélyajtók esetén** | |
| **Egyszárnyú ajtók esetén** adható támogatás nyílászárónként | **Kétszárnyú ajtók esetén** adható támogatás nyílászárónként |
| a. | b. |
| 2. | új hő-, és hangszigetelő ajtó beépítése | 160.000,- Ft, azaz százhatvanezer Forint | 220.000,- Ft, azaz kettőszázhúszezer Forint |

**A légaknára néző nyílászárók támogatásának mértéke az I-IV. táblázatokban feltüntetett összeg 50 %-a.**

1. **Műanyag nyílászárók elhelyezése csak a közterületről nem látható homlokzatokon megengedett a II. fejezetben részletezettek szerint, azonban** az eredeti (fa) nyílászárók visszaállítására kell törekedni. **A nyílászárók felújítása, ill. cseréje során az épület eredeti (meglévő) nyílászáróival azonos formákat, osztásokat és színeket kell alkalmazni.**
2. **Örökségvédelemmel érintett ingatlanok esetében** - egyedi műemléken, értékleltárban nyilvántartott műemléki értéken**, fővárosi, vagy helyi védett épület esetén** - **a** **nyílászárók felújítását, cseréjét**, a mindenkori jogszabályok szerinti, **illetékes hatósággal előzetesen egyeztetni kell.**

**Védelem alatt nem álló épületek esetén közterületről látható nyílászáró csak az eredetivel megegyező osztással és színezéssel megegyező módon újítható fel/cserélhető. Belső udvari nyílászáró eredetitől színezéstől/osztástól eltérő kialakítása esetén a belső udvarra néző már meglévő nyílászárók kialakításához igazodni szükséges. Az eltérés belső udvari fotódokumentációval igazolandó.**

1. A szerkezetileg elkülönülő nyílászárókra (azaz falnyílásonként) külön-külön jár az I., II. illetve a III. és IV. táblázatokban foglalt támogatás. Az egy falnyílásban egymás mellé illetve fölé épített nyílászáróelemek a támogatás szempontjából egy nyílászárónak tekintendők *(az erkélyajtó és ablak(ok) egy falnyílásba épített elemeit kivéve)* elemeire külön támogatás (pl. az ajtó fölötti felülvilágító ablakra) nem adható.

Az I-IV. táblázatokban meghatározott méreteket nyílászárók esetén a falköztávolság (falnyílás) lemérésével kell meghatározni, melybe a tokszerkezet is beleszámít.

Az egy falnyílásba épített erkélyajtó és ablak(ok) külön-külön szerkezetnek (nyílászárónak) minősülnek, a támogatás méretéke az I-IV. táblázatokban meghatározottak alapján számítandó.

1. A modern, légzárást biztosító nyílászárók elhelyezése esetén a közművekkel való előzetes egyeztetés kötelező (különösen azon helyiségek nyílászáróinak tekintetében, amelyben nyílt égésterű gázfogyasztó készülék van, az ablakba önszabályozó szellőző elem beépítése ügyében).
2. A jelen pályázati kiírásban nem szabályozott kérdésekben a Polgári Törvénykönyvről szóló 2013. évi V. törvény (a továbbiakban. Ptk.), valamint a tárgyhoz kapcsolódó egyéb jogszabályok vonatkozó rendelkezései az irányadók.
3. Pályázó a pályázat benyújtásával egyidőben tudomásul veszi a jelen fejezetben foglalt figyelmeztetéseket és azt, hogy a fenti figyelmeztetéseknek nem megfelelő pályázat automatikusan érvénytelennek minősül.

**IV.**

**A pályázat benyújtása, elbírálása**

1. **A Pályázati felhívás és mellékletei** beszerezhetőek a Polgármesteri Hivatal Hatósági és Ügyfélszolgálati Irodáin:

* *1073 Budapest, Erzsébet krt. 6. - Polgármesteri Hivatal épülete*
* *1076 Budapest, Garay u. 5. - Polgármesteri Hivatal épülete*

vagy letölthetőek az Önkormányzat honlapjáról ([*www.erzsebetvaros.hu*](http://www.erzsebetvaros.hu)). A benyújtandó dokumentumokat a Pályázati felhívás VI. fejezet 1)-4) pontja tartalmazza.

1. **A pályázatok benyújtásának módja: papír alapon egy példányban** aBudapest Főváros VII. kerület Erzsébetvárosi Polgármesteri Hivatal **Hatósági és** **Ügyfélszolgálati Irodáin-, postai úton egy példányban a Főépítészi és Vagyongazdálkodási Irodának (1076 Budapest, Garay u. 5.) címezve-, vagy elektronikus úton e-papíron keresztül az VI. fejezet 1) pontjában előírtak szerint.**
2. **A pályázatok benyújtására nyitva álló időszak: 2024. március 01-től 2024. szeptember 15.-ig.**
3. **A pályázatok elbírálásának határideje: : a benyújtást követő 60 naptári napon belül az Iroda a Képviselő-testület Pénzügyi és Kerületfejlesztési Bizottsága (továbbiakban: Bizottság) következő ülése elé terjeszti döntéshozatalra, mely időtartamba nem számít bele az ügyfél késedelme.**
4. A tárgyévben a pályázatokra fordítható keret a Képviselő-testület által elfogadott tárgyévre vonatkozó – a I. fejezetben részletezetettek szerint a – költségvetésben/átmerneti költségvetésben meghatározott. A megállapított keretösszeg kimerülése esetén a Bizottság által még el nem bírált pályázat érvénytelenné válik.
5. **A pályázatok eredménye** a Budapest Főváros VII. kerület Erzsébetváros Önkormányzata hivatalos honlapján és a Közpénzportálon ([www.kozpenzpalyazat.gov.hu](http://www.kozpenzpalyazat.gov.hu)) közzétételre kerül, valamint a részt vevő pályázók **e-mailen keresztül értesítést kapnak**.

**V.**

**Általános részvételi feltételek**

1. A pályázók „**Jelentkezési adatlap**” (*jelen Pályázati felhívás 1. számú melléklete*), „**Nyílászáró adatlap**” (*jelen Pályázati felhívás 2. számú melléklete)* kitöltésével, a szükséges mellékletek csatolásával és ezeknek a IV. fejezet 1.) - 3.) pontjaiban jelölt helyen, módon, határidőn belüli beadásával jelezhetik a pályázaton történő részvételi szándékukat.
2. A pályázati dokumentáció átvétele és benyújtása díjmentes.
3. A megítélt támogatás kizárólag a Bizottság által elfogadott felújítási munka finanszírozására használható fel. A Bizottság által elfogadott munka módosítására a támogatási szerződés aláírását követően nincs lehetőség.
4. A pályázaton részt vehet az a magánszemély, akinek az állandó bejelentett lakcíme a pályázattal érintett lakóingatlanban van, magyarországi adóazonosító jellel rendelkezik és a pályázaton való részvételből a Pályázati kiírás V. fejezet 5) pontban foglaltak nem zárják ki.
5. A pályázaton **nem vehet részt** az a magánszemély:
   1. akinek az állandó bejelentett lakcíme nema pályázattal érintett lakóingatlanban van
   2. aki az elmúlt két évben a Bizottság által kiírt pályázaton támogatást nyert, de a magánszemély hibájából a megkötött támogatási szerződésben vállaltaknak határidőre nem vagy nem az abban foglaltak szerint tett eleget, vagy a magánszemély hibájából nem került sor a támogatási szerződés megkötésére (kivéve: vis maior helyzet pl. korábbi tűzeset miatt nem tudta igénybe venni a támogatást)
   3. akinek a pályázattal érintett lakóingatlana szerepel a Polgármesteri Hivatal Hatósági és Ügyfélszolgálati Iroda által vezetett szálláshelyek nyilvántartásában.
6. A pályázaton részt vevő a pályázat benyújtásával egyben hozzájárul ahhoz, hogy az 1. számú Mellékletben található jelentkezési adatlapon rögzített adatokat az Európai Parlament és Tanács 2016/679. számú rendelete (GDPR), valamint az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) rendelkezéseit betartva, a pályázatot kiíró Budapest Főváros VII. kerület Erzsébetváros Önkormányzata, valamint a támogatási döntést előkészítő, és a támogatási döntést meghozó szerv a pályázattal, a pályázati eljárással és a támogatási döntéssel összefüggésben kezelje.

A pályázat benyújtója felelősséget vállal arra vonatkozóan, hogy a pályázati eljárás során az általa benyújtott anyagban szereplő természetes személyek adatainak kezelése jogszerűen történt, az érintettek a szükséges tájékoztatást megkapták.

1. A pályázaton részt vevő tudomásul veszi, hogy az államháztartásról szóló 2011. évi CXCV. törvény, a közpénzekből nyújtott támogatások átláthatóságáról szóló [2007. évi CLXXXI. törvény](https://uj.jogtar.hu/) végrehajtásáról szóló 67/2008. (III.29.) Korm. rendelet, valamint az Infotv. 1. számú melléklete alapján a pályázók adatai és a pályázatok eredménye az Önkormányzat hivatalos honlapján ([www.erzsebetvaros.hu](http://www.erzsebetvaros.hu)) valamint a Közpénzportálon ([www.kozpenzpalyazat.gov.hu](http://www.kozpenzpalyazat.gov.hu)) nyilvánosságra kerülnek.
2. Nyertes pályázó tudomásul veszi az Infotv. azon rendelkezését, mely szerint az a természetes személy, jogi személy vagy jogi személyiséggel nem rendelkező szervezet, aki vagy amely az államháztartás alrendszerébe tartozó valamely személlyel pénzügyi vagy üzleti kapcsolatot létesít, köteles e jogviszonnyal összefüggő közérdekből nyilvános adatra vonatkozóan - erre irányuló igény esetén - bárki számára tájékoztatást adni.

**VI.**

**Pályázati dokumentáció érvényességének alaki és tartalmi követelményei, a dokumentáció összeállítási sorrendje**

1. A pályázat benyújtásának formai és tartalmi előírásai:
2. a pályázati anyagot és mellékleteit

* az alább **előírt sorrendben**, **bekötve,** **kizárólag** **roncsolással bontható módon** egy példányban kell benyújtani a pályázati felhívás IV. fejezet 1.) pontjában feltüntetett helyszínek valamelyikén. A roncsolással bontható kötés nem teszi lehetővé, hogy a benyújtott pályázatban, annak látható megsértése nélkül, lapokat cseréljenek ki, vagy újabb lapokat helyezzenek el.

**Roncsolással bontható kötés:**

A pályázati anyag fűzési oldalán minden lapot átlyukasztani, azon fonalat átfűzni, a fonal végét az utolsó lap hátoldalán egyszer ragasztható címkével leragasztani – olyan módon, hogy a pályázat könnyen lapozható legyen! – és a címkét aláírni, vagy bélyegzőlenyomattal ellátni oly módon, hogy az aláírás, vagy bélyegzőlenyomat a pályázat lapjára is átérjen.

1. **a pályázati anyagot és mellékleteit elektronikus úton történő benyújtás esetén e-papíron keresztül (egyéb kategória) kell az Önkormányzathoz benyújtani,**

* e-papíron történő benyújtás **csak a pályázó ügyfélkapuján keresztül** történő benyújtás esetén elfogadható.

1. A pályázati anyag összeállítási sorrendje a következő:
   1. jelen kiírás 1., 2. sz. mellékletei hiánytalanul, **pontosan és olvashatóan kitöltve**, a **pályázók,** valamint (az 1-es melléklet tekintetében) **a nem pályázó tulajdonos(ok) által aláírva**. Amennyiben a nem pályázó tulajdonos(ok) a kiírás 1. sz. mellékletét valamely okból nem tudják aláírni, úgy aláírásuk a jelen kiírás 3. mellékletét képező (vagy azzal azonos tartalmú) hozzájáruló nyilatkozattal is pótolható.
   2. A pályázott nyílászáró(k) meglévő állapotáról színes fotódokumentáció, amelynek jelölése a pályázott (*felújítandó*) nyílászárók „Nyílászáró adatlapon” megadott sorszámával kell megegyezzen.

A színes fotódokumentáción a nyílászáró teljes szerkezetének láthatónak kell lennie.

Közterületről látható nyílászáró(k) esetén közterületről is, belső udvari nyílászáró(k) esetén a folyosón lévő homlokzatról készített fotódokumentáció (*amely magába foglalja a pályázattal érintett nyílászáró(ka)t is)* csatolandó,

* 1. a pályázó lakcímkártyájának másolata.

1. Hibás adatok megadásából származó hátrányok a pályázót terhelik, illetve a benyújtott pályázat érvénytelenségét eredményezheti.
2. A pályázatok csak az igényelt támogatásra vonatkozó, hibátlanul kitöltött jelentkezési adatlap, valamint a pályázati kiírásnak alaki (1 példány papíralapon vagy elektronikus úton e-papíron keresztül) és tartalmi szempontból teljes mértékben megfelelő, összes szükséges melléklet - az esetleges hiánypótlási felhívást teljesítve - határidőben történő benyújtása mellett tekinthetők érvényesnek.

**VII.**

**A pályázat elbírálása**

1. Automatikus érvénytelenséget eredményez – papír alapon történő benyújtás esetén - a pályázati anyag jelen kiírás VI. fejezetben foglaltaktól eltérő kötése vagy a roncsolással bontható lezárás elmulasztása, amelyre hiánypótlási felhívás nem kerül kibocsátásra.
2. A hiánypótlás a hiánypótlási felhívás kézhezvételétől számított **5 munkanapon belül** teljesíthető az Önkormányzati Ügyfélszolgálatokon személyes leadással vagy elektronikus úton e-papíron keresztül. A dokumentum hitelessége mind papír alapú- mind elektronikusan benyújtott dokumentumok esetén a benyújtó felelőssége.
3. Az elektronikus úton megküldött hiánypótlás kézhezvételének napja az a nap, amikor a pályázó az internetes hivatkozást megnyitja. Az internetes hivatkozás megnyitásával elektronikus tértivevény jön létre, amely igazolja, hogy az iratot átvették. Ha a kézbesítési rendszer azt igazolja az Önkormányzat számára, hogy a pályázó az elektronikus úton megküldött iratot az értesítés ellenére nem vette át, akkor az iratot az értesítésigazolásban feltüntetett időpontot követő 3 munkanapon belül kézbesítettnek kell tekinteni (*kézbesítési vélelem*).
4. A hiánypótlás elmulasztása vagy határidőn túl történő benyújtása a pályázat érvénytelenségét eredményezi.
5. Hiánypótlásra a megadott határidőkön belül egy alkalommal van lehetőség. A hiánypótlási határidő meghosszabbítására nincs lehetőség.
6. A pályázatokat a jogszabályi felhatalmazás alapján a Bizottság bírálja el.
7. A nyertes pályázókkal az Önkormányzat támogatási szerződést köt. (*4. sz. melléklet Támogatási szerződés – tervezet minta*).
8. Az elnyert pályázati összeg a pályázó személyéhez és a pályázattal érintett ingatlanhoz kötött, jogutódlásra nincs lehetőség.

**VIII.**

**Támogatási szerződés kötése, megszegésének jogkövetkezményei, elszámolás**

1. A támogatás igénybevételének feltétele, hogy az Önkormányzat és a pályázó között a Bizottság által hozott határozat, illetve a Pályázó által benyújtott pályázati anyag alapján jelen Pályázati Kiírás 4. sz. melléklete szerinti szerződés jöjjön létre. A szerződésben foglalt munka a későbbiekben nem változtatható, még külön kérésre sem, amennyiben a Pályázó attól eltér, az szerződésszegésnek minősül.
2. Amennyiben a Pályázó a Pályázati Kiírás 4. sz melléklete szerinti szerződésben foglalt adataiban (pl.: bankszámlaszám) változás áll be a pályázat benyújtása és szerződéskötés közötti időben, úgy a Pályázó a változást a bekövetkezte után haladéktalanul, de legkésőbb a változást követő 10 munkanapon belül köteles bejelenteni és a bejelentést iratokkal igazolni.
3. A szerződésben foglalt adatok változásában történt változás be nem jelentéséből adódó károkért és hátrányokért a Pályázó felel.
4. Ha a Pályázó a támogatási szerződés elkészültéről szóló, az Iroda által megküldött értesítéstől számított **22 munkanapon** belül a támogatási szerződést nem írja alá, az elállásnak minősül. (*Az elektronikus úton megküldött értesítés kézhezvételének napja az a nap, amikor pályázó az internetes hivatkozást megnyitja. Az internetes hivatkozás megnyitásával elektronikus tértivevény jön létre, amely igazolja, hogy az iratot átvették. Ha a kézbesítési rendszer azt igazolja az Önkormányzat számára, hogy a pályázó az elektronikus úton megküldött iratot az értesítés ellenére nem vette át, akkor az iratot az értesítésigazolásban feltüntetett időpontot követő 5 munkanapon belül kézbesítettnek kell tekinteni (kézbesítési vélelem)*.
5. Ha a Pályázó az aláírt, ellenjegyzett támogatási szerződést az Iroda által megküldött értesítéstől számított **22 munkanapon** belül nem veszi át, az elállásnak minősül. (*Az elektronikus úton megküldött értesítés kézhezvételének napja az a nap, amikor pályázó az internetes hivatkozást megnyitja. Az internetes hivatkozás megnyitásával elektronikus tértivevény jön létre, amely igazolja, hogy az iratot átvették. Ha a kézbesítési rendszer azt igazolja az Önkormányzat számára, hogy a pályázó az elektronikus úton megküldött iratot az értesítés ellenére nem vette át, akkor az iratot az értesítésigazolásban feltüntetett időpontot követő 5 munkanapon belül kézbesítettnek kell tekinteni (kézbesítési vélelem)*.
6. A pályázattól való esetleges visszalépési szándékot a magánszemély írásban köteles jelezni az Iroda felé. A bizottsági döntést követő visszalépés esetén a magánszemély a nyílászáró felújítási pályázatokon való részvételből 2 évre kizárásra kerül*.*
7. A költségvetési támogatások felhasználását *–* ha ennek a mindenkor hatályos közbeszerzésekről szóló törvény szerinti feltételei fennállnak *–* közbeszerzés alkalmazásához kell kötni és a mindenkor hatályos közbeszerzésekről szóló törvény rendelkezéseit kell alkalmazni.
8. A munkálatokat valamennyi felújítási pályázatnál a szerződés megkötésétől számított 365 nap alatt be kell fejezni. Előre nem látható okok esetén a magánszemély a támogatási szerződésben foglalt elszámolási határidő lejárta előtt kérheti a határidő meghosszabbítását, amelyről a Bizottság dönt. A határidőt a Bizottság egy alkalommal, legfeljebb 180 nappal hosszabbíthatja meg. Ezen határidők elmulasztása szerződésszegésnek minősül.
9. Az elszámolást a pályázatot lebonyolító Főépítészi és Vagyongazdálkodási Irodának címezve kell benyújtani. A szerződés szerinti szakmai igazolást követően a pénzügyi ellenőrzést, lebonyolítást és kifizetést a Pénzügyi Iroda intézi.
10. Ütemezett elszámolásra nincs lehetőség.
11. A Pályázó legkésőbb a szerződéskötéstől számított 395 napon belül köteles benyújtani az elszámolást. Az elszámoláshoz az alábbi dokumentumok csatolandóak 2 példányban a Hatósági és Ügyfélszolgálati Irodák egyikén vagy postai úton, illetve amennyiben a magánszemély (Pályázó) rendelkezik Ügyfélkapus hozzáféréssel *(Hivatali kapu elérhetőség: rövid név: BPVIIPH; KRID kód:500127390)* e-papíron keresztül:

A mindenkori jogszabályi előírásoknak megfelelően kitöltött számla/számlák másolata. A számla(ák) mindkét példányára a pályázónak tollal rá kell írnia a következőket:

„2024. évi VII. kerületi nyílászáró pályázati forrásból támogatva”,

az eredetivel mindenben azonos másolat,

A pályázó(k)nak alá kell írniuk a számlamásolatokat,

Készpénzfizetési számla esetén a számlán/kon fel kell tüntetni, hogy *„fizetve”.*

* Nyilatkozat a helyi önkormányzattal szemben fennálló tartozással kapcsolatban (*5. számú melléklet*)
* Színes fotódokumentáció az elkészült munkáról.

**Műanyag és fa nyílászárókat érintő pályázat esetén a fa- illetve a műanyag nyílászárók tekintetében külön-külön számla benyújtása szükséges**

1. A jelen kiírásban foglalt határidő elmulasztása szerződésszegésnek minősül. A pályázati kiírásban megjelölt ügyintézési határidőkbe nem számítanak bele az ünnepnapok és a közigazgatási szünet időtartama, ez alól kivételt jelentenek a jelen fejezet 7. és 10. pontjaiban foglalt határidők.
2. A támogatás folyósítása a VIII. fejezet 10. pontban foglalt dokumentumok benyújtása alapján történik. Az elszámolás során kizárólag a Bizottság által elfogadott, elvégzett munkákról kiállított számlák, azok egyidejű benyújtása mellett fogadhatók be. Ha a benyújtott számlák alapján a megítélt támogatás teljes összege nem fizethető ki, úgy hiánypótlási felhívás alapján egyszeri – *5 munkanapon belüli* – hiánypótlásra van lehetőség (*kézbesítési vélelem ebben az esetben is a VII. fejezet 3) pontja alapján értendő*). Amennyiben ez nem vagy nem megfelelően teljesül, úgy ezt követően nem nyújtható be és nem fogadható be elszámolás kiegészítéseként további számla, a támogatás folyósítása a már befogadott számlák alapján történik.
3. Az Önkormányzat a magánszeméllyel kötött támogatási szerződésben foglaltak szerint az elszámolást követően 60 napon belül átutalja a támogatás összegét. (*utófinanszírozás*)
4. A felújítási pályázat során elnyert támogatáson, valamint a költségvetésében szereplő munkákon és az ott megjelölt összegen felüli többletköltség a magánszemélyt terheli.
5. Ha a felújítás tényleges költsége kevesebb, mint a támogatási szerződésben szereplő összeg, úgy ennek megfelelően az összes támogatás összege is arányosan csökken.
6. A nyílászárók felújítási munkáinak készültségét, elvégzését a Polgármesteri Hivatal bármikor ellenőrizheti.
7. Az Önkormányzat fenntartja a jogot, hogy a Polgármesteri Hivatal illetékes irodájának munkatársai és a Bizottság tagjai a támogatási szerződés szerinti összes támogatással érintett felújítási munkálatok dokumentációiba betekinthessen.
8. A magánszeméllyel kötött támogatási szerződésben foglaltak súlyos megszegése (*súlyos megszegésnek minősül: a határidők be nem tartása, a szerződéstől eltérő munkák elvégzése*) esetén az Önkormányzat jogosult a támogatási szerződés azonnali hatállyal történő felmondására A szerződések egyoldalú felmondását az Iroda készíti elő.

A pályázati kiírás mellékletei:

* 1. sz. melléklet: Jelentkezési adatlap (*pályázatban benyújtandó*)
* 2. sz. melléklet: Nyílászáró adatlap (*pályázatban benyújtandó*)
* 3. sz. melléklet: Tulajdonosi hozzájáruló nyilatkozat (*amennyiben nem a tulajdonos a pályázó, és a tulajdonos a pályázati kiírás 1., 2., mellékletét nem tudja aláírni*)
* 4. sz. melléklet: Támogatási szerződés tervezet – tervezet minta (*nem kell benyújtani a pályázathoz, csak a tájékoztatás célját szolgálja*)
* 5. sz. melléklet: Nyilatkozat a helyi önkormányzattal szemben fennálló tartozással kapcsolatban (*csak az elszámoláshoz kell benyújtani*)

Budapest; 2024. február 06.

**Bónus Éva**

Pénzügyi és Kerületfejlesztési Bizottság Elnöke